Bantu sediakan kediaman selesa
BINTULU: Projek baik-pulih rumah banyak memberi manfaat dalam usaha menyediakan kediaman yang selesa khususnya membabitkan rumah panjang dan kampung di kawasan Dewan Undangan Negeri (DUN) Samalaju. Ahli Dewan Undangan Negeri (ADUN) Samalaju, Majang Renggi berkata, banyak rumah panjang dan kampung telah menerima bahan binaan dengan melaksanakan projek berkenaan secara gotong-royong. “Menerusi projek baik-pulih rumah iaitu MRP-PPRMS oleh Kerajaan Sarawak banyak membantu menyediakan kediaman yang lebih selesa,” katanya. Beliau berkata demikian ketika dihubungi berhubung lawatan ringkas beliau menyerahkan papan tanda projek MRP-PPRMS di Rh Jaraw Anak Sumok, Sg Plan Bintulu, semalam. Sehubungan itu beliau turut menggesa penduduk di DUN Samalaju dan Bintulu untuk terus mengambil langkah berjaga-jaga memandangkan kes positif Covid-19 di Bintulu semakin membimbangkan. “Langkah berjaga-jaga harus diambil oleh semua pihak dengan memperketat pematuhan Prosedur Operasi Standard (SOP) yang telah ditetapkan oleh pihak KKM dan Jawatankuasa Pengurusan Bencana Bahagian Bintulu,” katanya. Sementara itu beliau turut mengingatkan supaya semua penduduk di sini juga perlu sentiasa mengamalkan kebersihan diri. “Kerjasama semua pihak amat diperlukan sebagai usaha membendung penularan wabak Covid-19 ini dan bukannya menunding jari kepada mana-mana pihak,” ujarnya. Dalam pada itu beliau amat menghargai pengorbanan pasukan barisan hadapan yang terpaksa menghadapi pelbagai rintangan untuk memastikan Bintulu bebas daripada wabak Covid-19. Oleh ELLIE EDWARD 
See author's posts
